པཎ་ཆེན་སྐུ་ཕྲེང་རིམ་བྱོན།_བེ་རི་འཇིགས་མེད།
པཎ་ཆེན་སྐུ་ཕྲེང་བཅུ་པ་ཆོས་ཀྱི་རྒྱལ་མཚན་མཆོག་ནི། བོད་ཤར་ཕྱོགས་མདོ་སྨད་བིས་མདོ་ཤོག་ཁའི་མ་ཞུ་གྲོང་སྡེར་ཡབ་མགོན་པོ་ཚེ་བརྟན་དང༌། ཡུམ་བསོད་ནམས་སྒྲོལ་མ་གཉིས་ཀྱི་སྲས་སུ་རབ་བྱུང་བཅུ་དྲུག་པའི་ས་སྟག་༡༩༣༨ལོའི་བོད་ཟླ་དང་པོའི་ཚེས་གསུམ་ཉིན་སྐུ་འཁྲུངས། དགུང་ལོ་བདུན་པར་མདོ་སྨད་བསྟན་པའི་གསལ་བྱེད་ཨ་ལགས་བླ་ཁོ་རིན་པོ་ཆེས་པཎ་ཆེན་གོང་མའི་ཡང་སྲིད་འཁྲུལ་བརལ་དུ་ངོས་འཛིན་གནང་སྟེ། འཇམ་མགོན་རྒྱལ་བ་གཉིས་པ་གང་དུ་བལྟམས་པའི་གནས་མཆོག་སྐུ་འབུམ་དགོན་དུ་གདན་དྲངས། ཨ་ལགས་བླ་ཁོ་རིན་པོ་ཆེ་དང༌། ཡོངས་འཛིན་རྒྱ་ཡག་རིན་པོ་ཆེ་སོགས་ལ་བསྟེན་ནས། ཡི་གེ་འབྲེི་ཀློག་དང་ཆོས་སྤྱོད་ཆོ་ག་སོགས་ལ་བསླབས་པས་ཚེགས་མེད་པར་མཁྱེན། དགུང་ལོ་བཅུ་གསུམ་པར་པཎ་ཆེན་གོང་མའི་ཡང་སྲིད་དོགས་གཞི་བྱུང་བ་ཁོང་དང༌། ཁམས་ལི་ཐང་དང༌། ཚ་བ་དཔའ་ཤོད་ནས་ཡིན་པའི་ཡ་མཚན་ཅན་གྱི་ཕྲུ་གུ་གསུམ་བྱུང་བའི་ནང་ནས་རྒྱལ་དབང་ཐམས་ཅད་མཁྱེན་པས་ཨ་ལགས་བླ་ཁོ་རིན་པོ་ཆེས་ངོས་འཛིན་གནང་བའི་དམ་པ་འདི་ཉིད་ལ་གོང་མའི་ཡང་སྲིད་འཁྲུལ་མེད་ཡིན་པའི་བཀའ་ཡིག་དང་སྦུག་དམ་གནང༌། དགུང་ལོ་བཅུ་བཞི་པར་དབུས་སུ་ཕེབས་ཏེ། གངས་ཅན་མགོན་པོ་རྒྱལ་བ་ཡབ་སྲས་གཉིས་ཕན་ཚུན་གསེར་ཞལ་མཇལ་འཕྲད་གནང་སྟེ། སྐུ་གོང་མའི་སྐབས་སྨོན་ལམ་ལོག་པའི་བདུད་བློན་ཚོས་གཡེན་སྦྱོར་དཀྲུགས་ཤིང་འདྲ་མིན་བྱས་པའི་ངན་ཇུས་ལ་མཐའ་སྡོམ་གྱི་རྫོགས་ཚིག་བཏབ། དགུང་ལོ་བཅོ་བརྒྱད་པར་མདོ་སྨད་ཁུལ་དུ་དད་ལྡན་སྟོང་ཕྲག་མང་པོར་བྱང་ཆུབ་ལམ་རིམ་ཆེན་མོའི་བཀའ་ཆོས་གནང༌། ཏྲེ་ཧོར་གཟིག་རྒྱབ་བླ་བྲང་གིས་ཞུས་ངོ་བཞིན་བདེ་ཆེན་ཕོ་བྲང་དུ་དཔལ་དུས་ཀྱི་འཁོར་ལོའི་དབང་ཆེན་བསྩལ། གུང་ཁྲན་ཏང་གིས་བོད་ས་བཙན་འཛུལ་བྱས་ཏེ་བོད་ཀྱི་ཆོས་དང་རིག་གཞུང༌། གོམས་པའི་གཤིས་ལུགས་སོགས་མདོར་ན་གངས་ཅན་པའི་སྣོད་བཅུད་ཆ་ལག་དང་བཅས་པར་གད་ཆག་ཚད་མེད་དུ་བཟོས་པ་དང༌། ཉེས་མེད་བོད་པ་འབུམ་ཕྲག་མང་པོར་ངོ་ལོག་པ་དང༌། རྨོངས་དད་པ་ལ་སོགས་པའི་མིང་འདོགས་སྣ་ཚོགས་འོག་དམར་བསད་དང་བཙན་འཛུགས་བརྡུང་བརྡེག་ཚད་མེད་བཏང་བ་དང༌། མུ་གེའི་བསྐལ་པ་ཡ་ང་བའི་འོག་ནས་བོད་མི་འབུམ་ཕྲག་མང་པོའི་ཚེ་སྲོག་ལ་གད་ཆག་བྱུང་བའི་ཚུལ་རྣམས་གཟིགས་ནས་སྙིང་སྟོབས་ཀྱི་གོ་ཆ་བརྟན་པོ་བགོས་ཏེ། གུང་ཁྲན་ཏང་ལ་ཡིག་འབྲེུ་ཁྲི་བདུན་ཞེས་པའི་སྙན་ཞུ་ཕུལ་བ་ལས། རིག་གསར་སྐབས་གསར་བརྗེ་ངོ་ལོག་པའི་གྲས་སུ་འཇོག་ཏེ་དམར་སྲུང་དམག་གིས་ཉེས་བརྡུང་ཚད་མེད་བཏང་བ་དང་མི་ལོ་དགུའི་རིང་ལ་ས་འོག་མུན་དོང་དུ་བཙོན་འཇུག་བྱས། དགུང་ལོ་ཞེ་གཉིས་པར་བཙོན་བཀྲོལ་བྱུང་བ་དང་མུ་མཐུད་ལྷ་ས་དང༌། མདོ་སྟོད་སྨད་རྣམས་སུ་གཟིགས་སྐོར་ལ་ཕེབས་ནས། དམངས་ཀྱི་བདེ་སྡུག་དང་ཆོས་ལུགས། གོམས་སྲོལ་སོགས་སླར་གསོའི་ཕྱག་ལས་རྒྱ་ཆེར་གནང༌། ལྷ་སར་སྨོན་ལམ་ཆེན་པོ་ཚུགས་ཏེ་ཚོགས་དབུར་ཕེབས་པ་དང༌། མདོ་དབུས་ཁམས་སུ་བོད་ཡིག་གི་སློབ་གྲྭ་མང་པོ་གསར་འཛུགས་གནང༌། རིས་མེད་དགོན་སྡེ་མང་པོའི་ཆོས་སྒོ་ཕྱེས་ཏེ་དགེ་འདུན་གྱི་སྡེ་ཚུགས་པ་དང་བཤད་སྒྲུབ་འཆད་ཉན་གྱི་སྲོལ་རྒྱུན་སླར་གསོ་བྱས། དཀར་མཛེས་ཁུལ་དུ་མི་དམངས་ཁྲི་ཁྲག་བདུན་ལྷག་ལ་དཔལ་རྡོ་རྗེ་འཇིགས་བྱེད་ཀྱི་བཀའ་དབང་གནང་བས་མཚོན་བོད་ས་སྟོད་སྨད་ཀུན་ཏུ། ཟབ་རྒྱས་ཆོས་ཚུལ་རྒྱ་ཆེར་སྤེལ། ཕྱི་རྒྱལ་གསར་འགོད་པ་ཚོས་དྲི་བ་བཀོད་པར། ངས་ཕྱི་རྒྱལ་ལ་ཡོད་པའི་ཆོས་ཀྱི་གྲོགས་པོ་ཏཱ་ལའི་བླ་མ་ཤིན་ཏུ་དྲན། གལ་སྲིད་ཁོང་བོད་དུ་ཕེབས་ན་ཁ་བཏགས་ཉིན་མོ་བདེ་ལེགས་ཀྱི་སྔུན་བསུས་ཏེ་ཐོག་མའི་འཚམས་འདྲི་དེ་ང་རང་གིས་ཞུ་གི་ཡིན་སོགས་གསུང༌། སྐྱབས་མགོན་རྒྱལ་དབང་ཐམས་ཅད་མཁྱེན་པས་འཕགས་ཡུལ་ནས་བོད་དུ་ལྟ་སྐོར་སྔ་ཕྱིར་མངགས་པ་ཚོའི་རྒྱུད་ནས་ནང་མོལ་གྱི་ཕྱག་བརིས་གནང་བ་དབུ་ཐོག་ཏུ་བསྣམས་ཏེ་ཐམས་ཅད་མཁྱེན་པ་སྐུ་ཁམས་བདེ་བ་རེད་འདུག་གམ་ཞེས་ཕྱག་རྒྱ་དང་བཅས་འཚམས་འདྲི་གནང་བར་མ་ཟད། འབྱུང་འགྱུར་བོད་རྒྱའི་འབྲཻལ་བ་ཐོག་གནད་དུ་སྨིན་པའི་བཀའ་སློབ་ལམ་སྟོན་རྒྱ་ཆེར་གནང༌། དགུང་ལོ་ཞེ་དགུ་པར་པེ་ཅིན་ཏུ་ཀྲུང་གོ་བོད་བརྒྱུད་མཐོ་རིམ་ནང་བསྟན་སློབ་གླིང་གསར་དུ་གཙུགས། དགུང་ལོ་ང་གཅིག་པ་ནས་དབུས་གཙང་ཁུལ་དུ་ཕེབས་ཏེ་པཎ་ཆེན་ལྔ་པ་ནས་དགུ་པའི་བར་གྱི་སྐུ་གདུང་མཆོད་རྟེན་རིག་གསར་སྐབས་སུ་རྩ་གཏོར་བཏང་ཟིན་པ་རྣམས་ཀྱི་ནང་རྟེན་ལྷག་མ་གང་རྙེད་འཚོལ་སྒྲུབ་གནང་ནས་མཆོད་རྟེན་བཀྲིས་རྣམ་རྒྱལ་ཆེན་པོ་གསར་བཞེངས་གནང༌། དེ་ལྟར་ཁ་བ་གངས་ཅན་ལྗོངས་ཀྱི་བསྟན་སྲིད་བདེ་དོན་ཁོ་ནའི་ཆེད་སྐུ་སྲོག་ལ་འཛེམ་པ་མེད་པའི་རླབས་ཆེན་གྱི་མཛད་འགན་རྒྱ་ཆེར་ལྷུར་བླངས་པ་ན་གུང་ཁྲན་ཏང་གི་དབང་འཛིན་པ་ཚོས་སྟག་གིས་སྒོ་ཁྱི་མི་འོང་པར་ཤེས་ནས་གསོལ་ཚིགས་ལ་དུག་དྲངས་ཏེ། དགུང་ལོ་ལྔ་བཅུ་ང་གཅིག་པ་རབ་བྱུང་བཅུ་བདུན་པའི་ས་སྦྲུལ་༡༩༨༩ལོའི་སྤྱི་ཟླ་དང་པོའི་ཚེས་ཉེར་བརྒྱད་ཉིན་གཙང་བཀྲིས་ལྷུན་པོ་བདེ་ཆེན་ཕོ་བྲང་དུ་གཟུགས་སྐུའི་བཀོད་པ་ཡོངས་སུ་བསྡུས། གསུང་རྩོམ་ཡང་ཡིག་འབྲེུ་ཁྲི་བདུན་གྱི་སྙན་ཞུ་དང༌། སྐྱེས་བུ་གསུམ་གྱི་ལམ་གྱི་རིམ་པའི་འགྲེལ་པ་སོགས་བཞུགས།།